Téka újság

Mint említettem, a Sebő és a Muzsikás együttes jó példával járt előttünk,

és voltak kiadványaik is, például a „Síppal, dobbal”, vagy kottás,

énekes könyvek, amiből tanulni lehetett. Aztán ezek abbamaradtak,

így elhatároztuk, olyan ismeretterjesztő táncházas újságot

adunk ki, amiben a friss hírek mellett, nem mindenki által hozzáférhető,

hosszútávra mutató ismeretanyagot is közlünk. Az újságnak

persze Téka lett a neve. Szerkesztettük, készítettük, külön szerkesztő

bizottság is alakult. Sokan dolgoztak benne, vagy cikkeket, képeket

közöltek, többek között Beszprémy Kati, Molnár Jancsi, Virt Dezső,

Bankó András, Erky-Nagy Tibor, Koczpek Irén, Medve Imola, Szász

János, Hamar József, Farkas Györgyi, Fehér Anikó, Timák Ildikó,

Hetesi Zsuzsa, Lukács Ildikó, Fülöp Tibor, Kiss Gábor, ifj. Schéner

Mihály, Bodor Ferenc, Széll Jenő, Szelestey László, Kristóf Ildikó,

Filó Katalin, Németh Zsolt, Nagy András, Somogyi Győző, Császár

Péter, Erdei András, Koncz Péter, Hörcher Péter, Varga Lajos Márton,

Zika Klára, Kürti László, Balázs Gusztáv, Kresz Albert, Ménes

Ági, Halmos Béla, Sebő Ferenc, Németh István, Hidas György, Gonda

Ágnes, Borbély Jolán, Tóth Péter, Hevesi István, Váczi András,

Bereczky Zoltán, Brenner Zoltán, Vasas Samu, Nagy Miklós és mi,

Tékások, Nagy Zoli, Porteleki Laci, Havasréti Pali és jómagam. Az

Almássy téri Szabadidőközpont adta ki, és a Népművelési Intézet

nyomdájában nyomtattuk.

Eljött az az idő, amikor profiktól kértünk segítséget, mert éreztük,

hogy egy pár szám jelenik meg, és vége, de ha hosszútávban

gondolkozunk, akkor segítenie kell egy szakembernek. Abban az

időben Varga Lajos Márton újságíró, egyetemi tanár írt cikkeket a

táncházmozgalomról, egy-egy „Párhuzam” előadásról, táncházakról.

Tetszett a hangvétele, ott volt a kiemelt koncerteken, érezhető

volt, hogy szívén viseli az ügyet. Megkértük, jöjjön el egy szerkesztőbizottsági

ülésre, mondja el a véleményét. Hát, elmondta.

– Ez az újság három-négy számnál többet nem fog megélni, sem

anyagilag nem tudjátok dotálni, sem nem tudtok olyan cikkeket közreadni,

amiket akartok.

Tudni kell, hogy abban az időben minden számot be kellett vinni

a Minisztériumba, és külön engedélyeztetni kellett, hogy megjelenhessen.

Nem is volt addig baj, ameddig úgymond semleges anyagok,

információk voltak benne. Az egyik számban azonban egy Bibó István

cikket akartunk közreadni „Parasztpárt és parasztkultúra” címmel.

Ez már kiütötte a biztosítékot. Én voltam, aki vállalta, hogy

beviszi a Minisztériumba engedélyeztetni. Beléptem az ominózus

szobába, és kit látok az asztal mögött ülni, mint régi történelem-latin

tanáromat, Reviczky Béla tanár urat. Örömmel üdvözöltük egymást,

már a gimiben is jó viszonyban voltunk. Mivel spirituálékat is énekelt

– együttese is volt –, sok olyan történelemóra is volt, amikor egy-egy

dalt megtanított nekünk, amit én nagyon élveztem. Kérdezte, hogy

mit hoztam. Elmondtam neki, és amikor szépen lapozgatta az anyagot,

és a Bibó cikkhez ért, én máris rákezdtem, hogy „Emlékszik

tanár úr, amikor a WC-ben cigarettáztunk, bejött, én meg a köpenyzsebembe

vágtam a kezemet, benne a cigarettával. A tanár úr csak

várt és várt szótlanul, míg a cigarettafüst a köpenyem ujján felszivárgott

a nyakamig, és füstölgő gallérral, nyakkal és fejjel bizonygattam,

hogy én nem cigizek.”. Jókat derültünk a történteken, kisebb

csínytevéseken, miközben lapozta az anyagot ösztönösen, de már

nem figyelt a tartalomra. A végén rátette a pecsétet: MEHET!

Így jelenhettek meg olyan cikkek is, amelyeknek akkor nem lett

volna szabad.

Persze az olvasók nagyon örültek, mert a széles ismeretanyag

mellett sokaknak kinyílt a szemük. Egy idő után kiderült, hogy nem

lehet ugyanazzal a címmel megjelentetni az újságot, mert az már

sorozatnak számít. Azt találtuk ki, hogy legyen a cím kezdőbetűje

mindig a TÉKA szóból, sorban, ahogy jön, például Tavaszi szél, Életfa,

KAlendár. Aztán Molnár Jancsi kitalálta, hogy az elszakított területekről

írjunk, arról se tudnak sokan. Így lettek a számok címei: Burgenlandi

magyarságról, Délvidéki magyarságról, Felvidéki magyarságról,

Kárpátalja, A moldvai csángókról, Kalotaszegi magyarokról,

Nomád Nemzedék II. Tizenhárom számot tudtunk elkészíteni. Éppen

mostanában szkenneltem be az összeset, de annyira elmerültem az

olvasásában, hogy alig bírtam letenni.

Egy idő után elfogyott a pénzünk – mi finanszíroztuk a nyomásokat,

illetve az eladott példányokból jött be pénz –, de egyre nehezebb

lett a helyzetünk, és a szervezőbizottság létszáma is lecsökkent,

körbeértünk a saját koncepciónkkal is, így adta magát, hogy most

kell abbahagyni. Leadtam a Hagyományok Házának a példányokat,

és remélem, hogy interneten elérhető lesz mindenki számára, mert

lehet belőle tanulni, információhoz jutni, hiszen az van benne bőven.